নিজস্ব প্রতিবেদন: মাধ্যমিকের টেস্টের মানচিত্র বিভ্রাট নিয়ে মুখ খুললেন শিক্ষামন্ত্রী পার্থ চট্টোপাধ্যায়। তাঁর কথায়, ''ভূগোলের ভুল মানচিত্র নিয়ে চক্রান্ত করছে বিজেপি। ওই মানচিত্র পর্ষদ ছাপায় না। পর্ষদের কোনও জলছবিও নেই।''       সকালে সাংবাদিক বৈঠকে বিজেপি দাবি করে, অরুণাচল ও পাক অধিকৃত কাশ্মীরকে ভারতের মানচিত্র থেকে বাদ দিয়ে মাধ্যমিক টেস্ট পরীক্ষার্থীদের জন্য মানচিত্র তৈরি করেছে তৃণমূল শিক্ষক সংগঠন।  বিকেলে পার্থ চট্টোপাধ্যায় বলেন,''এই মানচিত্র কে ছাপল খতিয়ে দেখছি। মধ্যশিক্ষা পর্ষদকে উপযুক্ত ব্যবস্থা নেওয়ার নির্দেশ দিয়েছি। থানায় ডায়েরি করতে বলেছি। দোষীদের ছাড়া হবে না। একই প্রশ্নপত্র কীভাবে বিভিন্ন স্কুলে দেওয়া হয়, তা দেখছি।''